Document ID: 32013D0532

NÕUKOGU OTSUS,
22. oktoober 2013,
millega antakse Rumeeniale vastastikust abi
(2013/532/EL)
EUROOPA LIIDU NÕUKOGU,
võttes arvesse Euroopa Liidu toimimise lepingut, eriti selle artiklit 143,
võttes arvesse soovitust, mille Euroopa Komisjon esitas pärast konsulteerimist majandus- ja rahanduskomiteega,
ning arvestades järgmist:
(1)
Rumeenia on alates 2009. aastast rakendanud põhjalikku reformikava. Kahe maksebilansi toetamise programmi kohaselt on Rumeenia suurel määral korrigeerinud oma välist makromajanduslikku tasakaalustamatust. Lisaks tunnistas nõukogu 21. juunil 2013 otsusega 2013/318/EL (1) kehtetuks otsuse 2009/590/EÜ (2) ülemäärase eelarvepuudujäägi olemasolu kohta Rumeenias. Eelarve konsolideerimine peaks jätkuma vastavalt stabiilsuse ja kasvu pakti nõuetele, et täita keskpika perioodi eesmärk 2015. aastaks. Valitsus on taastanud täieliku juurdepääsu turupõhistele rahastamisvahenditele ja vahetuskurss on alates 2009. aasta keskpaigast üldiselt stabiilne.
(2)
Makromajanduslikku ja finantsstabiilsust tuleks tugevdada range poliitika abil. Eelmiste programmide raames algatatud struktuurireforme tuleks jätkata ja asjakohasel juhul tõhustada, et vähendada haavatavust ja tugevdada alust tulevaseks majanduskasvuks ja mahajäämuse kõrvaldamiseks.
(3)
Nõukogu vaatab Rumeenias rakendatavad majanduspoliitika põhimõtted korrapäraselt läbi, eelkõige seoses Rumeenia ajakohastatud lähenemisprogrammi ja riikliku reformikava rakendamise iga-aastase läbivaatamisega ning lähenemisaruande raames tehtavate edusammude korrapärase läbivaatamisega.
(4)
Kuigi majandusprogrammi põhistsenaariumi kohaselt on brutorahastamisvajadus 2015. aasta lõpuni täielikult kaetud ning valitsusel on endiselt juurdepääs turupõhistele rahastamisvahenditele, toetavad põhistsenaariumiga seotud suured riskid Rumeenia taotlust ennetavat laadi rahalise abi saamiseks nõukogu otsuste 2009/458/EÜ (3) ja 2011/289/EL (4) kohaselt antud abi jätkumeetmena.
(5)
Rumeenia ametiasutused on taotlenud rahalist abi liidult ning teistelt rahvusvahelistelt finantseerimisasutustelt, et toetada maksebilansi jätkusuutlikkust ja hoida välisvaluutareservid usaldusväärsel tasemel ka siis, kui majandusolukord halveneb.
(6)
Hoolimata jooksevkonto positiivsetest arengutest, on Rumeenia jätkuvalt haavatav vahetuskursi ja rahvusvaheliste kapitalivoogude volatiilsuse suhtes. Negatiivse stsenaariumi korral, mida iseloomustab praeguse rohke likviidsuse kahanemine, võib tekkida olukord, kus Rumeenia rahastamiskulud suurenevad, kusjuures see võib toimuda hüppeliselt. Lisaks võivad negatiivsed muutused euroalal põhjustada uusi pingeid pangandussektoris. Rumeenia endiselt haavatav olukord õigustab liidu poolt vastastikuse abi andmist,
ON VASTU VÕTNUD KÄESOLEVA OTSUSE:
Artikkel 1
Liit annab Rumeeniale vastastikust abi.
Artikkel 2
Käesolev otsus jõustub selle teatavakstegemise päeval.
Artikkel 3
Käesolev otsus on adresseeritud liikmesriikidele.
Luxembourg, 22. oktoober 2013

Labels: 2
15
19
18